ഓണസമ്മാനമായി മൂന്ന് കുടുംബങ്ങള്ക്ക് വെളിച്ചമെത്തി കല്ലമ്ബലം: ഓണസമ്മാനമായി നിര്ദ്ധനരായ മൂന്ന് കുടുംബങ്ങളില് വൈദ്യുതിയെത്തി. നാവായിക്കുളം പഞ്ചായത്തിലെ മുക്കുകട വാര്ഡില് നൈനാംകോണം ചരുവിള വീട്ടില് സന്ധ്യ, കാട്ടില് വീട്ടില് പ്രദീപ്, നൈനാംകോണം ഷിബു ഭവനില് കൗസല്യ എന്നിവര്ക്കാണ് വൈദ്യുതി ലഭിച്ചത്. സന്ധ്യയുടെയും പ്രദീപിന്റെയും മക്കള്ക്ക് വൈദ്യുതിയില്ലാത്തതിനാല് ഓണ്ലൈന് പഠനം അസാദ്ധ്യമായിരുന്നു. വിധവയും അനാഥയുമാണ് കൗസല്യ. ഈ മൂന്ന് കുടുംബങ്ങളുടെയും അവസ്ഥ മനസിലാക്കിയ വാര്ഡ് മെമ്ബറുടെ നേതൃത്വത്തില് സുമനസുകളുടെ സഹായത്തോടെ ധനസമാഹരണം നടത്തുകയും വയറിംഗും മറ്റും ചെയ്ത് കെ.എസ്.ഇ.ബിയുടെ സഹായത്തോടെ വൈദ്യുതി കണക്ഷന് എടുക്കുകയുമായിരുന്നു. വാര്ഡ് മെമ്ബര് എ. ഷജീനയുടെ സാന്നിദ്ധ്യത്തില് പഞ്ചായത്ത് പ്രസിഡന്റ് ബേബി രവീന്ദ്രന് സ്വിച്ച് ഓണ് നിര്വഹിച്ചു. വൈസ് പ്രസിഡന്റ് സാബു, കല്ലമ്ബലം കെ.എസ്.ഇ.ബി അസിസ്റ്റന്റ് എക്സിക്യൂട്ടീവ് എന്ജിനിയര് അല്ത്താഫ്, എ.ഇ. സുനില്കുമാര്, പള്ളിക്കല് എ.ഇ പ്രശാന്ത്, ഓവര്സിയര് രാജറാവു, ഫീല്ഡ് സ്റ്റാഫ് അംഗങ്ങളായ സുരേഷ് കുമാര്, ബിജു, വാര്ഡ് വികസന സമിതി അംഗങ്ങളായ എം. ബഷീര്, എസ്. പ്രമോദ്, അനന്തു, എച്ച്. മുഹ്സിന് എന്നിവര് പങ്കെടുത്തു.